Egiptul a anunțat cea mai mare descoperire arheologică din 2020: 100 de sarcofage intacte, vechi de 2.000 de ani.
Egiptul a anunțat descoperirea a 100 de sarcofage vechi de peste 2.000 de ani. Sarcofagele au fost găsite în stare intactă, în necropola Saqqara din sudul oraşului Cairo. Ele aparțin unor înalţi responsabili din perioada târzie și din perioada ptolemeică.
Autoritățile din Egipt au dezvăluit, sâmbătă, că au scos la suprafață 100 de sarcofage vechi de peste 2.000 de ani. Acestea sunt în stare perfectă și au fost găsite în necropola Saqqara din sudul oraşului Cairo, informează ahram.org. Potrivit autorităților, sarcofagele aparțin unor înalți responsabili din perioada târzie (între anii 700 şi 300 înainte de Hristos) şi din perioada ptolemeică (323 şi 30 înainte de Hristos). Luna trecută, tot în necropola Saqqara, la sud de Cairo, au mai fost descoperite circa 60 de sarcofage intacte, vechi de peste 2.500 de ani. "Saqqara nu şi-a dezvăluit încă tot ceea ce ascunde. Este o comoară. Săpăturile continuă. Imediat cum golim un puţ funerar, descoperim altul", a afirmat Khaled el-Enani, ministrul egiptean al Turismului şi Antichităţilor, în cadrul unei ceremonii.